Službeni glasnik BiH, broj 66/16

Na osnovu člana IV.4 a) Ustava Bosne i Hercegovine, Parlamentarna skupština Bosne i Hercegovine, na 31. sjednici Predstavničkog doma, održanoj 15. juna 2016. godine, i na 22. sjednici Doma naroda, održanoj 31. augusta 2016. godine, usvojila je 

**ZAKON**  
  
  
**O IZMJENAMA I DOPUNAMA ZAKONA O SPORTU U BOSNI I HERCEGOVINI** 

**Član 1.**

U Zakonu o sportu u Bosni i Hercegovini ("Službeni glasnik BiH", br. 27/08 i 102/09) u cijelom tekstu riječi: "invalidno lice", zamjenjuju se riječima: "lice s invaliditetom", u odgovarajućem padežu. 

**Član 2.**

Iza člana 1. dodaje se novi član 1a. koji glasi:   
  
"Član 1a.   
  
(Rodna ravnopravnost izraza u ovom zakonu)   
  
Izrazi korišteni u ovom zakonu, a koji su radi preglednosti dati u jednom gramatičkom rodu, bez diskriminacije se odnose i na muškarce i na žene.". 

**Član 3.**

U članu 6. (Osnovni principi organizacije sporta) tačka c) mijenja se i glasi:   
  
"c) jednaka dostupnost sporta bez obzira na rasu, boju kože, nacionalnu ili etničku pripadnost, socijalni status, vjersko, političko ili drugo uvjerenje, invaliditet, zdravstveni status, dob, spol, rod, seksualnu orijentaciju, rodni identitet ili bilo koje drugo lično svojstvo. Zabranjena je diskriminacija u sportu, u skladu sa Zakonom o zabrani diskriminacije ("Službeni glasnik BiH", broj 59/09) i Zakonom o ravnopravnosti spolova u Bosni i Hercegovini ("Službeni glasnik BiH", broj 32/10),".   
  
Iza tačke c) dodaju se nove tačke d) i e) koje glase:   
  
"d) ravnopravno učešće muškaraca i žena u sportu,   
  
e) zabrana raspirivanja mržnje i netrpeljivosti na osnovu nacionalne ili etničke pripadnosti, boje kože, vjerskog, političkog ili drugog uvjerenja, spola, seksualne orijentacije, invaliditeta, rodnog identiteta, jezika ili nekog drugog ličnog svojstva,".   
  
Dosadašnje tačke od d) do i) postaju tačke od f) do k). 

**Član 4.**

U članu 9. (Sadržaj Strategije) tačka a) mijenja se i glasi:   
  
"a) osnovna polazišta i pravci razvoja aktivnosti pri čemu će se voditi računa o ravnopravnosti spolova, kao i osiguranju učešća svih lica i grupa bez obzira na rasu, boju kože, nacionalnu ili etničku pripadnost, socijalni status, vjersko, političko ili drugo uvjerenje, invaliditet, zdravstveni status, dob, spol, rod, seksualnu orijentaciju, rodni identitet ili bilo koje drugo lično svojstvo,". 

**Član 5.**

U članu 13. (Imenovanje i sastav Vijeća) stav (1) mijenja se i glasi:   
  
"(1) Vijeće ima ukupno 17 članova koje imenuje Vijeće ministara BiH na prijedlog ministra civilnih poslova BiH, i to: predsjednika, dva potpredsjednika i 14 članova, a koji se biraju između istaknutih sportista i sportskih radnika. Pri imenovanju osigurat će se ravnopravna zastupljenost spolova. Rodna ravnopravnost postoji ukoliko je u Vijeću jedan od spolova zastupljen najmanje 40%". 

**Član 6.**

U članu 60. (Nadležnost sektora za sport) tačka c) mijenja se i glasi:   
  
"c) predlaganje budžeta sektora za sport, koristeći rodno odgovorno budžetiranje,". 

**Član 7.**

Ovaj zakon stupa na snagu osmog dana od dana objavljivanja u ''Službenom glasniku BiH''. 

Broj 01,02-02-1-742/16  
31. augusta 2016. godine  
Sarajevo  
Predsjedavajući   
Predstavničkog doma   
Parlamentarne skupštine BiH  
**Mladen Bosić**, s. r.

Predsjedavajući  
Doma naroda  
Parlamentarne skupštine BiH  
**Safet Softić**, s. r.